In nomine Domini Dei æterni et Salvatoris nostri Jesu Christi, Rodhmundus, ejusdem propitiante miseratione, humilis Eduorum antistes, omnibus notum fieri volumus Dei et sanctæ Ecclesiæ fidelibus præsentibus atque futuris, quoniam quod apud prædictam urbem resideremus, adierunt conspectum nostrum prelati ejusdem nostræ ecclesiæ Vdolmannus decanus, Radaldus abbas et præpositus et Almarus archidiaconus precantes serenitatem nostram et ostendentes nobis qualiter habebant quandam capellam quam consentire volebant duobus fratribus clericis Girardo et Richardo, si tamen nostrum mererentur habere assensum. Quæ siquidem capella est sita in comitatu Belnensi in villa Centissa, sacrata in honore sancti Germani confessoris Christi. Unde ad resistendas secularium versutias, suam dispositionem nostræ inscriptionis auctoritate corroborari exoptabant. Jussimus itaque hujus nostræ inscriptionis testamentum fieri, cujus authoritate decernimus et decernendo allegamus ut prædictam sancti Germani capellam, per consensum canonicorum ejusdem nostri loci prælibati duo clerici fratres Girardus canonicus et Richardus diebus quibus advixerint teneant, regant, possideant, ea ratione ut sinodalia persolvant debita et censum quinque solidorum mense Martio usibus canonicorum inferre non negligant. Ut autem nostræ cessionis largitio pleniorem in Dei nomine obtineat firmitatem, manibus propriis firmavimus et fidelibus nostris ad roborandum tradi jussimus. Actum Augustiduno feliciter in Domino. Amen. Rodmundus sanctæ Eduensis ecclesiæ peccator episcopus subscripsi.